
RAPORT COMUN
asupra propunerii legislative pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice


În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru industrii şi servicii au fost sesizate, spre dezbatere, în fond, cu propunerea legislativă pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, trimisă Comisiei juridice, de disciplină şi imunităţi, Comisiei pentru industrii şi servicii şi Comisiei pentru transporturi şi infrastructură cu adresa Plx nr.419/2015 din 18 mai 2015 şi înregistrată cu nr.4c-11/708 din 19 mai 2015, nr.4c-3/180/2015 şi nr.4c-26/105/2015 din 20 mai 2015.

Potrivit dispoziţiilor art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins proiectul propunerii legislative, în şedinţa din 12 mai 2015.


Consiliul Legislativ a avizat favorabil proiectul de lege, cu observaţii şi propuneri, conform avizului nr.20909.03.2015.


Guvernul României, conform punctului de vedere transmis cu adresa nr.381/12.03.2015 nu susţine adoptarea propunerii legislative.


Propunerea legislativă are ca obiect de reglementare modificarea alin.(4) al art.11 din Ordonanţa de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, în sensul instituirii sancţiunii „radierii definitive din circulaţie” a vehiculului în situaţia în care noul proprietar nu a transcris transmiterea dreptului de proprietate asupra acestuia în termen de 30 de zile de la data dobândirii respectivului drept.


Simpla modificare a art.11 alin.(4), astfel cum se prevede în proiect, nu este suficientă, întrucât nu rezultă nici natura juridică a acestei sancţiuni şi nici care anume ar urma să fie procedura aplicabilă în cazul radierii.

Pe de altă parte, potrivit alin.(2) al art.11 din O.U.G. nr.195/2002, „înmatricularea vehiculelor este continuă, de la admiterea în circulaţie până la scoaterea definitivă din circulaţie a unui vehicul din categoria celor supuse acestei condiţii” , radierea acestora efectuându-se numai în cazurile prevăzute la art.17.


Membrii Comisiei pentru transporturi şi infrastructură au examinat propunerea legislativă în şedinţa din 03.06.2015. La lucrările comisiei au fost prezenţi 22 de deputaţi, din totalul de 22 membrii ai comisiei.


Membrii Comisiei pentru industrii şi servicii au examinat propunerea legislativă în şedinţa din 22.09.2015. La lucrările comisiei au fost prezenţi 16 de deputaţi, din totalul de 18 membrii ai comisiei. 

Membrii Comisiei juridice, de disciplină şi imunităţi au examinat propunerea legislativă în şedinţa din 23.11.2015. La lucrările comisiei au fost prezenţi 20 de deputaţi, din totalul de 26 membrii ai comisiei.

În urma dezbaterilor, membrii celor trei Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare.


În raport cu obiectul şi conţinutul său, proiectul de lege face parte din categoria legilor organice. 

                      PREŞEDINTE,                                                SECRETAR,

      Bogdan Liviu CIUCĂ                             Sorin-Constantin STRAGEA  
                 VICEPREŞEDINTE,                                           SECRETAR,

      Marin GHEORGHE                                    Radu Bogdan ŢÎMPĂU
                     PREŞEDINTE,                                                 SECRETAR,

             Mihai LUPU                                              Constantin GALAN

Consilier parlamentar: Niculina Badea

Consilier parlamentar: Cristina Donea

Consilier parlamentar: Ioan Bivolaru

Consilier parlamentar: Ana Maria Schaer

	Articol unic: Ordonanţa de urgenţă a Guvernului nr.195/2002 privind circulaţia pe drumurile publice, republicată în Monitorul Oficial al României, Partea I, nr.670 din 3 august 2006, cu modificările şi completările ulterioare, se modifică şi se completează după cum urmează:
	

	
	(4) În cazul transmiterii dreptului de proprietate asupra unui vehicul, datele noului proprietar se înscriu în evidenţele autorităţilor competente simultan cu menţionarea încetării calităţii de titular al înmatriculării a fostului proprietar. Pentru realizarea acestei operaţiuni şi emiterea unui nou certificat de înmatriculare, noul proprietar este obligat să solicite autorităţii competente transcrierea transmiterii dreptului de proprietate, în termen de 30 de zile de la data dobândirii dreptului de proprietate asupra vehiculului.


	1. La articolul 11, alineatul (4) se modifică şi va avea următorul cuprins:

(4) În cazul transmiterii dreptului de proprietate asupra unui vehicul, datele noului proprietar se înscriu în evidenţele autorităţilor competente simultan cu menţionarea încetării calităţii de titular al înmatriculării a fostului proprietar. Pentru realizarea acestei operaţiuni şi emiterea unui nou certificat de înmatriculare, noul proprietar este obligat să solicite autorităţii competente transcrierea transmiterii dreptului de proprietate, în termen de 30 de zile de la data dobândirii dreptului de proprietate asupra vehiculului, sub sancţiunea radierii definitive din circulaţie a vehiculului, cu posibilitatea prelungirii cu încă 30 de zile a acestui termen, dacă noul proprietar nu a putut solicita transcrierea transmiterii dreptului de proprietate asupra vehiculului din motive obiective.


	


